**DĖL PRITARIMO PROJEKTO ĮGYVENDINIMUI PAGAL EUROPOS INFRASTRUKTŪROS TINKLŲ PRIEMONĘ „WIFI4EU“**

2019 m. sausio 24 d. Nr. T-

Panevėžys

Vadovaudamasi Lietuvos Respublikos vietos savivaldos įstatymo 6 straipsnio 24 punktu ir atsižvelgdama į Europos Komisijos iniciatyvos „WiFi4EU“ kvietimą, Savivaldybės taryba nusprendžia:

1. Pritarti projekto „WiFi4EU Panevėžio rajone“ įgyvendinimui pagal Europos infrastruktūros tinklų priemonę.

2. Įsipareigoti padengti netinkamas finansuoti, tačiau 1 punkte įvardytam projektui įgyvendinti būtinas išlaidas, ir tinkamas išlaidas, kurių nepadengia projektui skiriamas finansavimas.

3. Užtikrinti „WiFi4EU“ tinklų veikimą trejus metus nuo Inovacijų ir tinklų programų vykdomosios įstaigos patvirtinamojo pranešimo gavimo dienos.

**PANEVĖŽIO RAJONO SAVIVALDYBĖS ADMINISTRACIJOS**

**INVESTICIJŲ IR UŽSIENIO RYŠIŲ SKYRIUS**

Panevėžio rajono savivaldybės tarybai

**AIŠKINAMASIS RAŠTAS DĖL SPRENDIMO „DĖL PRITARIMO PROJEKTO ĮGYVENDINIMUI PAGAL EUROPOS INFRASTRUKTŪROS TINKLŲ PRIEMONĘ „WIFI4EU“ PROJEKTO**

2019 m. sausio 9 d.

Panevėžys

**Projekto rengimą paskatinusios priežastys.**

Atsižvelgiant į Europos Komisijos (EK) iniciatyvos „WiFi4EU“ 2018 m. lapkričio 7–9 d. vykusį kvietimą teikti paraiškas, Savivaldybės administracija gaus 15 tūkst. eurų vertės čekį nemokamo belaidžio interneto ryšio zonų viešosiose erdvėse įrengimui.

**Sprendimo projekto esmė ir tikslai.**

**Sprendimo projekto tikslas – pritarti projekto** „WiFi4EU Panevėžio rajone“ įgyvendinimui pagal Europos infrastruktūros tinklų priemonę**; į**sipareigoti padengti netinkamas finansuoti, tačiau projektui įgyvendinti būtinas išlaidas, ir tinkamas išlaidas, kurių nepadengia projektui skiriamas finansavimas; **u**žtikrinti „WiFi4EU“ tinklų veikimą trejus metus nuo Inovacijų ir tinklų programų vykdomosios įstaigos patvirtinamojo pranešimo gavimo dienos.

**Kokių pozityvių rezultatų laukiama.**

Projektu „WiFi4EU“ siekiama, kad visi Europos gyventojai ir svečiai viešose vietose – parkuose, aikštėse, visuomeniniuose pastatuose, bibliotekose, sveikatos centruose, muziejuose ir kt. – galėtų naudotis nemokamu kokybišku belaidžiu interneto ryšiu.

„WiFi4EU“ čekio lėšomis padengiamos belaidžio interneto zonų įrangos pirkimo ir įrengimo išlaidos. Šios zonos turės atitikti reikalavimus, nustatytus dotacijos susitarime. Savivaldybė turės bent 3 metus mokėti už interneto ryšį (interneto abonementą), įrangos techninę priežiūrą ir eksploatavimą. Be to, projekto vykdytojas turės padengti išlaidas, susijusias su interneto ryšiui užtikrinti būtino tranzitinio tinklo įrengimu (pvz., tinklo išplėtimu) arba papildoma įranga (įkrovimo stotelėmis, gatvės įrenginiais ir pan.), kuri nėra tiesiogiai susijusi su belaidžio interneto zonomis.

Savivaldybė privalės užtikrinti, kad pažangiausia įranga būtų įdiegta ir pasirinkta viešoji belaidžio interneto zona pradėtų veikti per pusantrų metų nuo čekio gavimo. Privaloma įrengti ne mažiau kaip lentelėje nurodytą prieigos taškų skaičių, atsižvelgiant į patalpose ir lauke įrengiamų prieigos taškų derinį:

|  |  |
| --- | --- |
| Mažiausias lauke įrengiamų prieigos taškų skaičius | Mažiausias patalpose įrengiamų prieigos taškų skaičius |
| 10 | 0 |
| 9 | 2 |
| 8 | 3 |
| 7 | 5 |
| 6 | 6 |
| 5 | 8 |
| 4 | 9 |
| 3 | 11 |
| 2 | 12 |
| 1 | 14 |
| 0 | 15 |

**Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta.**

Neigiamų pasekmių nenumatoma.

**Kokius galiojančius teisės aktus būtina pakeisti ar panaikinti, priėmus teikiamą projektą.**

Priėmus teikiamą projektą, jokių galiojančių teisės aktų pakeisti ar panaikinti nereikia.

**Reikiami paskaičiavimai, išlaidų sąmatos bei finansavimo šaltiniai, reikalingi sprendimui įgyvendinti.**

Europos Komisija nemokamo belaidžio interneto ryšio zonų viešosiose erdvėse įrengimui skiria 15 tūkst. Eur. Trejus metus iš Savivaldybės biudžeto kasmet kiekvienam įrengtam prieigos taškui reikės preliminariai po 360,00 Eur už interneto ryšį (interneto abonementą), įrangos techninę priežiūrą ir eksploatavimą.

Sprendimo projektui antikorupcinis vertinimas nereikalingas.

Vedėja Miglė Bražėnienė